יעל שרר

יעל שרר (נולדה ב-5 באוקטובר 1982) היא פעילה חברתית, במאית דוקומנטרית, עיתונאית וסופרת ישראלית.
שרר התפרסמה בעקבות הסרט "כביסה מלוכלכת" שאותו ביימה, המגולל את סיפורה האישי. הסרט הציג את התהליך שעברה לאחר החלטה להגיש תביעה אזרחית תקדימית נגד אביה שהורשע בהתעללות מינית בה. שרר היתה מנכ"ל העמותה "אחת מתוך אחת" ובאוגוסט 2019 הקימה את "הלובי למלחמה באלימות מינית".
.

ביוגרפיה

שרר נולדה וגדלה ביישוב כוכב יאיר ועברה לכפר סבא כשהייתה בת 15. היא שירתה בחיל החינוך כמש"קית חינוך באוגדת איו"ש, ולאחר מכן במפקדת קצין חינוך ראשי בתל השומר.
לאחר שחרורה עבדה לסירוגין במזרח אפריקה, בעיקר בטנזניה, עם ארגוני סיוע בינלאומיים, במטרה לקדם את נושא זכויות האדם והילד באפריקה. כמו כן שימשה כעיתונאית במדינות דרום אפריקה עבור כלי תקשורת בישראל.
בשנת 2006 החלה ללמוד קולנוע בבית הספר "מנשר לאמנות". בהמשך כתבה וביקרה בזמביה, מלאווי, לסותו, דרום אפריקה ונמיביה עבור "מסע אחר", "עיתון חי" ועוד. כתבה עבור האתרים ״Onlife״, ״סלונה״ ו״המקום הכי חם בגיהנום״. במקביל פורסמו שירים פרי עטה בכתבי עת ספרותיים, בהם מאזנים, גג ותו פלוס.
בעלת תואר במדעי הרוח והחברה מהאוניברסיטה הפתוחה.
משנת 2016 ועד ינואר 2018 הייתה כתבת ידיעות תקשורת בכפר-סבא.

כביסה מלוכלכת

סרטה הדוקומנטרי "כביסה מלוכלכת" הוצג בהקרנת בכורה בשנת 2012 בפסטיבל "דוקאביב", ולאחר מכן הוקרן גם בערוץ 2. בסרט הציגה את התהליך שעברה לאחר ההחלטה להגיש תביעה אזרחית תקדימית נגד אביה שהורשע בהתעללות מינית.
בסרט מצולמת היא, הקורבן, משפחתה וכן אביה, שהורשע בביצוע עבירות מין בה מאז היותה קטינה ונידון לשלוש שנות מאסר, כולם בפנים גלויות. הדבר התאפשר לאחר שהיא עתרה נגד המדינה בדרישה לפתוח את הדלתיים הסגורות בהליך הפלילי שבו הורשע אביה.
חברת סינמקס הפיקה את הסרט והוא נתמך על ידי קרן יהושע רבינוביץ לאמנויות תל אביב, קרן גשר והרשות השנייה. אביה הגיע להקרנת הבכורה.

תחומים נוספים

בשנת 2015 הקימה שרר את דף הפייסבוק "רחוב משלה", המעודד קריאת רחובות על שם נשים על מנת להנכיח את הישגיהן של נשים במרחב הציבורי. הקבוצה הקימה גם אתר אינטרנט המרכז את המידע על הנשים ומציג את נוהל שליחת הפנייה לרשויות. מאז תחילתו של המיזם נקראו כמאה רחובות על שמות נשים.
שרר פעילה למען יישום החלטה 1325 של האו״ם, שמצהירה על המחויבות של מועצת הביטחון של האו"ם להגן על נשים ולהבטיח את ייצוגן בתהליכי שלום ובפוליטיקה הבינלאומית. במסגרת זו היא נפגשה עם שגרירים, פוליטיקאים וראשי-ערים ומעבירה הרצאות. שרר בוגרת תוכנית ״בונות עתיד משותף״ של האיחוד האירופי, איתך מעכי, נשים עושות שלום ומדרשת אדם. היא פעילה במרכזי הסיוע לנפגעות ונפגעי תקיפה מינית ומלווה קורבנות עבירה בהליכים משפטיים. היא סייעה להקמת חדר בדיקה אקוטי לנפגעות אלימות מינית, היחיד באזור השרון, בבית החולים לניאדו בנתניה
שרר כיהנה כחברה בוועד המנהל של עמותת "אחת מתוך אחת", המהווה פלטפורמה לשיתוף ולהפצת עדויות של נפגעות אלימות מינית ובמה להביע תמיכה בנפגעות, מיום הקמתה בשנת 2015. בשנת 2019 מונתה למנכ"לית העמותה, תפקיד אותו מילאה עד לסגירת העמותה.
בשנים 2017–2018 שרר היתה הנציגה של מפלגת העבודה ב״רצות ומשפיעות״ – קואליציה בין-מפלגתית שנועדה לקדם בחירת נשים לרשויות המקומיות. היא נותנת ייעוץ פוליטי וייעוץ מדיה למועמדות מערים וממפלגות שונות.
בשנת 2017, יזמה שרר, יחד עם הפעילה החברתית מיכל גול, הצעת חוק לתיקון חוק השמות שלפיה אדם שהורשע בעבירות מין לא יוכל לשנות את שמו ללא אישור של שר הפנים. הצעת החוק הוגשה על ידי חברי הכנסת מוטי יוגב (הבית היהודי) מיכל רוזין (מרצ) ואורלי לוי-אבקסיס ועברה בקריאה טרומית.
בשנת 2015 הקימה את פרויקט "השרקן החגיגי" במטרה לאסוף תרומות למשלוחי מנות לנוער בסיכון. שנה לאחר מכן הצטרפה לפרויקט ימה אנין-אמינוף. הפרויקט סיפק מאז הקמתו אלפי משלוחי מנות לבני נוער במוסדות רווחה והוסטלים].
בשנת 2019 הקימה שרר את "הלובי למלחמה באלימות מינית" בהמשך לפעילותה רבת השנים בתחום הטיפול הממסדי בנפגעות ונפגעי עבירות מין, תוך שיתוף פעולה עם ארגונים אזרחיים ומשרדי ממשלה, לשם טיוב הטיפול הניתן לנפגעות ולנפגעי אלימות מינית בבתי החולים, תיקוני חקיקה הנוגעת להגנה מפני עברייני מין מורשעים וניסוח נהלי בדיקה וטיפול אחידים ומחייבים לצוותים הרפואיים. הארגון פועל הן מול משרדי הממשלה על מנת להבטיח תקציבים, הסדרת נהלים, ורפורמות חקיקתיות והן מול בתי החולים והצוותים המטפלים, על מנת להבטיח טיפול ראוי בנפגעים ובנפגעות.

ספרים

במאי 2019 יצא לאור ספרה הראשון, עו"ד ועו"ד, בהוצאת מטר.